CELEX: 32013D0680
Language: el
Date: 2013-11-15 00:00:00
Title: 2013/680/ΕΕ: Εκτελεστική απόφαση του Συμβουλίου, της 15ης Νοεμβρίου 2013 , με την οποία επιτρέπεται στο Βασίλειο της Δανίας και στο Βασίλειο της Σουηδίας να παρατείνουν την εφαρμογή ειδικού μέτρου παρέκκλισης από τα άρθρα 168, 169, 170 και 171 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

27.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 316/39
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 15ης Νοεμβρίου 2013
   με την οποία επιτρέπεται στο Βασίλειο της Δανίας και στο Βασίλειο της Σουηδίας να παρατείνουν την εφαρμογή ειδικού μέτρου παρέκκλισης από τα άρθρα 168, 169, 170 και 171 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   (2013/680/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με επιστολές που πρωτοκολλήθηκαν στη Γενική Γραμματεία της Επιτροπής στις 3 και 4 Απριλίου 2013, αντιστοίχως, η Δανία και η Σουηδία ζήτησαν την άδεια να παρατείνουν την εφαρμογή ειδικού μέτρου παρέκκλισης από τα άρθρα 168, 169, 170 και 171 της οδηγίας 2006/112/ΕΚ σύμφωνα με τα οποία οι υποκείμενοι στον φόρο οφείλουν να ασκούν το δικαίωμα προς έκπτωση ή επιστροφής του φόρου προστιθέμενης αξίας (ΦΠΑ) στο κράτος μέλος καταβολής του φόρου.
            
         
               (2)
            
            
               Η Επιτροπή, με επιστολή της 12ης Ιουνίου 2013, ενημέρωσε τα υπόλοιπα κράτη μέλη σχετικά με τα αιτήματα της Δανίας και της Σουηδίας. Με επιστολή της 14ης Ιουνίου 2013, η Επιτροπή γνωστοποίησε στη Δανία και τη Σουηδία ότι είχε στη διάθεσή της όλες τις απαιτούμενες πληροφορίες για την εξέταση των αιτημάτων.
            
         
               (3)
            
            
               Τα εν λόγω αιτήματα παρέκκλισης αφορούν την είσπραξη του ΦΠΑ που καταβάλλεται επί των διοδίων για τη χρήση της σταθερής ζεύξης Öresund μεταξύ της Δανίας και της Σουηδίας. Σύμφωνα με τους κανόνες ΦΠΑ σχετικά με τον τόπο παροχής των υπηρεσιών που συνδέονται με ακίνητη περιουσία, ένα μέρος του ΦΠΑ επί των διοδίων για τη ζεύξη Öresund είναι καταβλητέο στη Δανία και ένα μέρος στη Σουηδία.
            
         
               (4)
            
            
               Κατά παρέκκλιση από την απαίτηση σύμφωνα με την οποία οι υποκείμενοι στον φόρο οφείλουν να ασκούν το δικαίωμα έκπτωσης ή επιστροφής του ΦΠΑ στο κράτος μέλος στο οποίο καταβλήθηκε ο εν λόγω φόρος, επιτράπηκε στη Δανία και τη Σουηδία η εφαρμογή ειδικού μέτρου που επιτρέπει στους φορολογούμενους να ανακτήσουν τον ΦΠΑ από μία μόνο διοίκηση. Η εν λόγω άδεια χορηγήθηκε αρχικά με την απόφαση 2000/91/ΕΚ του Συμβουλίου (2) και παρατάθηκε με τις αποφάσεις του Συμβουλίου 2003/65/ΕΚ (3) και 2007/132/ΕΚ (4).
            
         
               (5)
            
            
               Η κατάσταση που δικαιολογούσε την παρέκκλιση δεν έχει αλλάξει από νομική και πραγματική άποψη και εξακολουθεί να υφίσταται. Ως εκ τούτου, θα πρέπει να επιτραπεί στη Δανία και τη Σουηδία να εφαρμόσουν το ειδικό μέτρο για νέα περίοδο περιορισμένης διάρκειας.
            
         
               (6)
            
            
               Το μέτρο παρέκκλισης δεν έχει αρνητικές επιπτώσεις για τους ιδίους πόρους της Ευρωπαϊκής Ένωσης που προέρχονται από τον ΦΠΑ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατά παρέκκλιση από τα άρθρα 168, 169, 170 και 171 της οδηγίας 2006/112/ΕΚ, επιτρέπεται στη Σουηδία και τη Δανία να εφαρμόσουν το ακόλουθο καθεστώς για την επιστροφή του ΦΠΑ όσον αφορά τα διόδια για τη χρήση της σταθερής ζεύξης (ζεύξη Öresund) μεταξύ των δύο κρατών:
   
               α)
            
            
               οι φορολογούμενοι που είναι εγκατεστημένοι στη Δανία μπορούν να ασκήσουν το δικαίωμά τους προς έκπτωση του ΦΠΑ που αφορά τη χρήση του τμήματος της ζεύξης που βρίσκεται στη σουηδική επικράτεια, στο πλαίσιο των περιοδικών φορολογικών δηλώσεων που υποβάλλουν στη Δανία·
            
         
               β)
            
            
               οι φορολογούμενοι που είναι εγκατεστημένοι στη Σουηδία μπορούν να ασκήσουν το δικαίωμά τους προς έκπτωση του ΦΠΑ που αφορά τη χρήση του τμήματος της ζεύξης που βρίσκεται στη δανική επικράτεια, στο πλαίσιο των περιοδικών φορολογικών δηλώσεων που υποβάλλουν στη Σουηδία·
            
         
               γ)
            
            
               οι φορολογούμενοι που δεν είναι εγκατεστημένοι στα δύο προαναφερόμενα κράτη μέλη απευθύνονται στις σουηδικές αρχές για να τους επιστραφεί, σύμφωνα με τη διαδικασία που προβλέπεται από την οδηγία 2008/9/ΕΚ του Συμβουλίου (5) ή από την οδηγία 86/560/ΕΟΚ του Συμβουλίου (6), ο ΦΠΑ επί των διοδίων, περιλαμβανομένου του ΦΠΑ για τη χρήση του τμήματος της ζεύξης που βρίσκεται στην επικράτεια της Δανίας.
            
         Άρθρο 2
   Η παρούσα απόφαση εφαρμόζεται από την 1η Ιανουαρίου 2014 έως τις 31 Δεκεμβρίου 2020.
   Άρθρο 3
   Η παρούσα απόφαση απευθύνεται στο Βασίλειο της Δανίας και στο Βασίλειο της Σουηδίας.
   
      Βρυξέλλες, 15 Νοεμβρίου 2013.
      
         
            Για το Συμβούλιο
         
         
            Ο Πρόεδρος
         
         R. ŠADŽIUS
      
   
   
      (1)  ΕΕ L 347 της 11.12.2006, σ. 1.
   
      (2)  Απόφαση 2000/91/ΕΚ του Συμβουλίου, της 24ης Ιανουαρίου 2000, οποία επιτρέπει στο Βασίλειο της Δανίας και στο Βασίλειο της Σουηδίας να εφαρμόσουν μέτρο παρέκκλισης από το άρθρο 17 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών (ΕΕ L 28 της 3.2.2000, σ. 38).
   
      (3)  Απόφαση 2003/65/ΕΚ του Συμβουλίου, της 21ης Ιανουαρίου 2003, για την παράταση της εφαρμογής της απόφασης 2000/91/ΕΚ που επιτρέπει στο Βασίλειο της Δανίας και στο Βασίλειο της Σουηδίας να εφαρμόσουν μέτρο παρέκκλισης από το άρθρο 17 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών (ΕΕ L 25 της 30.1.2003, σ. 40).
   
      (4)  Απόφαση 2007/132/ΕΚ του Συμβουλίου, της 30ής Ιανουαρίου 2007, για την παράταση της εφαρμογής της απόφασης 2000/91/ΕΚ που επιτρέπει στο Βασίλειο της Δανίας και στο Βασίλειο της Σουηδίας να εφαρμόσουν μέτρο παρέκκλισης από το άρθρο 17 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών (ΕΕ L 57 της 24.2.2007, σ. 10).
   
      (5)  Οδηγία 2008/9/ΕΚ του Συμβουλίου, της 12ης Φεβρουαρίου 2008, για τον καθορισμό λεπτομερών κανόνων σχετικά με την επιστροφή του φόρου προστιθέμενης αξίας, που προβλέπεται στην οδηγία 2006/112/ΕΚ, σε υποκείμενους στο φόρο μη εγκατεστημένους στο κράτος μέλος επιστροφής αλλά εγκατεστημένους σε άλλο κράτος μέλος (ΕΕ L 44 της 20.2.2008, σ. 23).
   
      (6)  Δέκατη τρίτη οδηγία 86/560/ΕΟΚ του Συμβουλίου, της 17ης Νοεμβρίου 1986, για την εναρμόνιση των νομοθεσιών των κρατών μελών των σχετικών με τους φόρους κύκλου εργασιών — τρόπος επιστροφής του φόρου προστιθέμενης αξίας στους υποκείμενους στον φόρο που δεν είναι εγκατεστημένοι σε έδαφος της Κοινότητας (ΕΕ L 326 της 21.11.1986, σ. 40).